পুঁজিবাদ বর্তমানে সভ্যতার শেষ স্তর। ধাপে ধাপে এগিয়েছে সে। কিন্তু সামনে এগোবার পথ তার জন্য এখন অবরুদ্ধ। এক সময়ে পরিবার ছিল না, রাষ্ট্রও ছিল না। সেই আদিম সমাজে ব্যক্তিগত সম্পত্তিও ছিল না। ছিল সাম্য। মানুষ গাছ থেকে ফল পেড়ে, ঝর্ণা থেকে মাছ ধরে খেত। তারপরে বুদ্ধি, হাত ও হাতিয়ার ব্যবহার করে মানুষ নিজেকে ক্রমাগত উন্নত করেছে। উন্নতি নিয়ে এসেছে ব্যক্তিগত সম্পত্তি। বুদ্ধিতে ও পেশিতে কেউ কেউ ছিল অগ্রসর, তারা নেতৃত্ব দিয়েছে এবং কর্তৃত্ব প্রতিষ্ঠা করেছে। এসেছে দাস সমাজ, তারপরে সামন্ত সমাজ, সর্বশেষে পুঁজিবাদী সমাজ। এদের পরবর্তীটি পূর্ববর্তীটির তুলনায় অনেক উন্নত। পুঁজিবাদের উন্নতি ও প্রাচুর্য তো অতি আশ্চর্য। রূপকথার মতো।